### NN 59/2015 (29.5.2015.), Statut Akcije bjelovarsko-bilogorske

POLITIČKE STRANKE

1159

Na temelju odredbe članka 10. Zakona o političkim strankama (»Narodne novine« broj 76/93., 111/96., 164/98., 36/01 i 28/06.) Osnivačka skupština »AKCIJE BJELOVARSKO-BILOGORSKE«
2. ožujka 2013. godine donosi

STATUT

AKCIJE BJELOVARSKO-BILOGORSKE

OPĆE ODREDBE

Sadržaj Statuta

Članak 1.

Ovim Statutom utvrđuje se naziv, pravni status, sjedište, predstavljanje i zastupanje, područje na kojem djeluje, ciljevi i načela djelovanja, unutarnji ustroj stranke, upravna tijela stranke, kao i način njihova izbora i opoziva, trajanje mandata i način odlučivanja, sredstva za rad i postupanje s imovinom, kao i sva druga pitanja od značaja za rad ABB – AKCIJA BJELOVARSKO-BILOGORSKA (u daljnjem tekstu ABB).

Pravni status Akcije bjelovarsko-bilogorske

Članak 2.

Akcija bjelovarsko-bilogorska (u daljnjem tekstu: ABB) je politička stranka čiji su ciljevi i politika izraženi njezinim Programom te ovim Statutom prihvaćenim na Osnivačkoj skupštini.

ABB je pravna osoba upisana u registar političkih stranaka pri nadležnom tijelu državne uprave.

ABB djeluje u pravilu na području Bjelovarsko-bilogorske županije, a organizirana je po županijskom, gradskom, općinskom i mjesnom principu.

Njezin je rad javan.

Naziv i sjedište ABB-a

Članak 3.

Stranka djeluje pod nazivom AKCIJA BJELOVARSKO-BILOGORSKA.

U svom radu Stranka rabi i skraćenicu naziva ABB.

Sjedište ABB-a je u Bjelovaru.

Odluku o promjeni naziva stranke donosi Sabor ABB-a, a odluku o promjeni adrese sjedišta Središnji odbor ABB-a.

Predstavljanje i zastupanje ABB-a

Članak 4.

ABB predstavlja i zastupa predsjednik ABB-a.

U slučaju njegove spriječenosti predsjednika zamjenjuje dopredsjednik ABB-a kojega ovlasti predsjednik ABB-a posebnom odlukom i to u granicama danih ovlasti.

Iznimno, u slučaju da je predsjednik ABB-a spriječen ili odsutan, a ni na koga nije prenio ovlasti predstavljanja i zastupanja ABB-a, sukladno stavku 2. ovoga članka, ABB predstavlja i zastupa dopredsjednik ABB-a kojega ovlasti Središnji odbor ABB-a.

Područje djelovanja

Članak 5.

ABB djeluje na području Bjelovarsko-bilogorske županije.

ABB surađuje sa svojim članovima i simpatizerima i izvan područja Bjelovarsko-bilogorske županije te s organizacijama osnovanima u inozemstvu sukladno pravnom poretku pojedine strane zemlje.

ABB se može povezivati s političkim i nepolitičkim organizacijama u Republici Hrvatskoj i u inozemstvu.

ABB se može učlaniti u međunarodne političke i nepolitičke organizacije.

Odluke iz stavaka 3. i. 4. ovog članka donosi Središnji odbor ABB-a.

Pečat i znakovlje

Članak 6.

Pečat ABB-a je okruglog oblika promjera veličine 30 mm s upisanim tekstom na vrhu koji glasi: »AKCIJA BJELOVARSKO-BILOGORSKA«, a donjem dijelu piše BJELOVAR. U sredini je stilizirani znak ABB.

Pravovaljanost rada i odlučivanja

Članak 7.

Tijela ABB-a valjano odlučuju ako je nazočno više od polovine ukupnog broja članova.

Tijela ABB-a donose odluke natpolovičnom većinom glasova nazočnih članova, osim u slučajevima za koje je ovim Statutom drukčije određeno.

CILJEVI I NAČELA POLITIČKOG DJELOVANJA

*Ciljevi političkog djelovanja*

Članak 8.

Ciljevi utvrđeni Programom u pravilu služe ostvarivanju uvjeta za:

Provođenje politike lokalnog – regionalnog razvoja,

Promicanje pravednosti i demokracije društva,

Praćenje događanja u politici, gospodarstvu, zdravstvu, obrazovanju, socijalnoj skrbi i svim drugim područjima državne djelatnosti kako na lokalnoj i područnoj, tako i na državnoj razini, Podupiranje novih ideja i akcija koje doprinose boljitku i demokratizaciji društva, Promicanje različitosti, uključivosti i ravnopravnosti spolova u strukturi Donošenja odluka na svim razinama.

Načelo statutarnosti akata

Članak 9.

Svi akti ABB-a moraju biti u suglasju sa Statutom ABB-a, a akti nižih tijela i dužnosnika ABB-a i sa Statutom i s aktima viših tijela i dužnosnika ABB-a.

Svaki član ABB-a dužan je držati se Statuta ABB-a i poštivati odluke nadležnih tijela i dužnosnika ABB-a.

Sve odluke i drugi akti nadležnih tijela i dužnosnika ABB-a stupaju na snagu danom donošenja, osim ako u njima nije drukčije određeno.

Ako je protiv pojedine odluke iz stavka 3. ovog članka dopuštena žalba ili drugi pravni lijek, oni ne odgađaju izvršenje odluke, osim u slučajevima isključenja iz članstva sukladno člancima 18. i 19. ovog Statuta.

Načelo javnosti

Članak 10.

Djelovanje ABB-a je javno.

Javnost djelovanja ABB-a osigurava se sudjelovanjem članova ABB-a u radu njegovih tijela na svim organizacijskim razinama, izvješćivanjem članova ABB-a, uvidom ovlaštenih tijela državne vlasti u dokumentaciju ABB-a, izdavanjem vlastitih publikacija te objavom dokumenata i priopćenja o djelovanju ABB-a.

Ovlaštene osobe imaju pravo i dužnost izvještavati javnost o političkom djelovanju i o radu ABB-a.

Članak 11.

Sastanci i sjednice tijela ABB-a u pravilu su otvoreni za javnost, osim onih dijelova sastanaka i sjednica na kojima se iznose podaci kojima se rješavaju vitalni unutarstranački odnosi koji su isključeni za javnost temeljem odluka Središnjeg odbora ABB-a.

ČLANSTVO

*Vrste članstva, organiziranje i evidencija članstva*

Članak 12.

Članstvo u ABB-u može biti redovito i počasno.

Redoviti članovi ABB-a s prebivalištem u Republici Hrvatskoj stranački se organiziraju u pravilu po teritorijalnom načelu.

Članom ABB-a postaje se potpisivanjem pristupnice i upisom u registar članova.

Glavni tajnik ABB-a vodi središnju evidenciju svih članova ABB-a, prema kojoj se mjerodavno utvrđuje status člana ABB-a i ukupan broj članova.

ABB ima počasne članove. Njih proglašava Sabor ABB-a na prijedlog Predsjednika, a to su državljani RH koji su izrazito pridonijeli promidžbi ABB-a.

Redovito članstvo

Članak 13.

Redovitim članom ABB-a može postati hrvatski državljanin koji ispunjava sljedeće uvjete:

• da ima navršenih 18 godina života i poslovnu sposobnost;

• da nije član druge političke stranke sa sjedištem u Republici Hrvatskoj;

• da u službenu pristupnicu unese istinite podatke i vlastoručno je potpiše i koji prihvaća programska načela i Statut stranke.

Prava i dužnosti člana ABB-a

Članak 14.

Prava člana ABB-a su:

1) sudjelovati u radu ABB-a i poticati njegov rad;

2) birati i biti biran u tijela ABB-a;

3) dobiti iskaznicu ABB-a;

4) biti izvještavan o radu ABB-a;

5) podnijeti ostavku na dužnost u ABB-a-u na koju je izabran ili imenovan;

6) istupiti iz ABB-a.

Dužnosti člana ABB-a su:

1) djelovati u skladu sa Statutom ABB-a te općim i drugim aktima i odlukama nadležnih tijela i dužnosnika ABB-a;

2) svojim djelovanjem štititi interese i ugled ABB-a;

3) plaćati članarinu, osim u slučajevima utvrđenim Odlukom o članarini ABB-a.

Prestanak članstva

Članak 15.

Članstvo u ABB-u prestaje:

1) istupanjem iz članstva;

2) brisanjem iz evidencije članstva;

3) isključenjem iz članstva.

Istupanje iz članstva

Članak 16.

Istupanjem iz članstva prestaje članstvo u ABB-u voljom dotadašnjeg člana.

Za istupanje iz članstva daje se pisana izjava koja ne mora biti obrazložena.

Brisanje iz evidencije članstva

Članak 17.

Brisanje iz evidencije članstva provodi se nastupom jedne od sljedećih okolnosti:

• ako je prilikom učlanjenja u ABB potpisnik pristupnice dao netočne ili neistinite podatke;

• ako član ABB-a nije platio članarinu ni 6 mjeseci nakon što ga je nadležni dužnosnik ABB-a pismeno upozorio na obvezu plaćanja članarine;

• ako član ABB-a pristupi drugoj političkoj stranci u Republici Hrvatskoj;

• ako član ABB-a bude kandidat na bilo kojoj drugoj listi bez suglasnosti ABB-a;

• smrću člana ABB-a.

Protiv brisanja iz evidencije članstva zbog razloga iz stavka 1. alineje 1., 2. i 3. ovog članka žalba nije dopuštena, ali se brisani član može ponovo učlaniti u ABB nakon što se otklone razlozi zbog kojih je brisan iz evidencije.

Središnji odbor ABB-a donosi Odluku o postupku brisanja iz evidencije članstva ABB-a.

Isključenje iz članstva

Članak 18.

Isključenjem iz članstva, kao disciplinskom mjerom koja se izriče samo za teže povrede članskih obveza, prestaje članstvo u ABB-u članu koji:

• ne poštuje Statut ABB-a ili odluke nadležnih tijela i dužnosnika ABB-a;

• svojim ponašanjem, djelovanjem ili postupanjem nanese štetu interesima ili ugledu pojedinog tijela ABB-a ili ABB-u u cjelini;

• u javnosti učestalo iznosi političke stavove koji su u suprotnosti s Statutom ABB-a i odlukama nadležnih tijela i dužnosnika ABB-a;

• u svojim javnim istupima učestalo vrijeđa ili kleveće drugog člana ABB-a.

Prijedlog za isključenje iz članstva ABB-a podnosi se Stautarnoj komisiji ABB-a.

Prijedlog za isključenje može podnijeti svaki član ABB-a uz pisanu podršku četiri člana ABB-a, predsjednik ogranka ABB-a, Izvršni odbor ogranka ABB-a, nadzorni odbor ogranka ABB-a.

Ako je član ABB-a čije se isključenje predlaže dužnosnik ili član tijela ABB-a, a njegovo isključenje nije predložilo tijelo ABB-a čiji je on član, nadležna statutarna komisija ne može donijeti prvostupanjsku odluku bez prethodno pribavljenog mišljenja navedenog tijela o prijedlogu za isključenje.

Mišljenje iz prethodnog stavka ovoga članka donosi se u roku od 15 dana od zaprimljenog zahtjeva nadležne statutarne komisije ABB-a.

Županijska Statutarna komisija ABB-a donosi prvostupanjsku odluku o isključenju u roku od 30 dana od dana podnošenja prijedloga. Ako Statutarna komisija ne donese odluku u propisanom roku, smatrat će se da je prijedlog za isključenje odbijen.

Kad statutarna komisija donese prvostupanjsku odluku o isključenju člana ABB-a koji je istodobno dužnosnik ili član tijela ABB-a, obnašanje dužnosti odnosno članstvo u tijelu ABB-a prestaje danom donošenja odluke o isključenju, neovisno o eventualnoj žalbi člana podnesenoj Statutarnoj komisiji ABB-a.

Žalba protiv isključenja iz članstva

Članak 19.

Protiv odluke nadležne statutarne komisije ABB-a odnosno protekom roka za donošenje odluke iz članka 18. stavak 6. ovoga Statuta, nezadovoljna strana (član ABB-a protiv kojega je podnesen prijedlog za isključenje odnosno predlagatelj isključenja) ima pravo žalbe.

Žalba iz prethodnog stavka podnosi se središnjoj Statutarnoj komisiji ABB-a u roku od 7 dana od dana primitka prvostupanjske odluke odnosno u roku od 7 dana od dana proteka roka iz članka 18. stavka 6. ovog Statuta.

Statutarna komisija ABB-a rješava žalbu u roku od 30 dana od dana njezina primitka.

Odluka Statutarne komisije ABB-a je konačna.

Osoba koja je isključenjem prestala biti član ABB-a ne može se ponovno učlaniti prije isteka roka od 2 godine od dana donošenja odluke o isključenju niti može, kao kandidat na izborima, biti istaknuta od strane ABB-a prije isteka toga roka.

SREDIŠNJA TIJELA AKCIJE BJELOVARSKO-BILOGORSKE

USTROJ I ZADAĆE

*Ustroj*

Članak 20.

Središnja tijela jesu:

1. Sabor

2. Središnji odbor

3. Nadzorni odbor

4. Statutarna komisija

Sabor AKCIJE BJELOVARSKO-BILOGORSKE

Članak 21.

Sabor ABB-e čine:

članovi središnjeg tijela stranke, predsjednici i dopredsjednici županijskih, gradskih, odnosno općinskih organizacija, predsjednici temeljnih ogranaka, vijećnici u općinskim odnosno gradskim vijećima i vijećnici županijske skupštine, te izabrani predstavnici ogranka po jedan predstavnik na svakih započetih 15 članova.

Djelokrug Sabora AKCIJE BJELOVARSKO-BILOGORSKE

Članak 22.

1. utvrđuje temeljna načela politike ABB-a

2. donosi i mijenja Statut i Program stranke

3. razmatra i usvaja izvješća o radu središnjih tijela ABB-a

4. bira i razrješava predsjednika, dopredsjednika, glavnog tajnika i glavnog rizničara ABB-a

5. bira članove Središnjeg odbora ABB-a

6. bira i razrješava članove Nadzornog odbora i Statutarne komisije na prijedlog Središnjeg odbora ABB-a

7. donosi preporuke, smjernice i odluke

8. odlučuje o imovini stranke

9. donosi odluku o prestanku rada ABB-a

10. proglašava počasne članove ABB-a

11. djeluje po poslovniku kojeg sam donosi, te druge akte iz svoje nadležnosti

12. obavlja i druge poslove utvrđene Statutom.

Sazivanje Sabora ABB-e i donošenje odluka

Članak 23.

Sabor se saziva u redovnom i izvanrednom zasjedanju.

1. Redovno zasjedanje Sabora saziva predsjednik ABB-a, odnosno vršitelj dužnosti predsjednika ABB-a i njime predsjeda, do izbora radnog predsjedništva. U pravilu se odvija svake četiri godine kada je to izborni Sabor.

2. Sjednice Sabora u vidu tematskih konvencija održavaju se prema potrebi.

3. Izvanredno zasjedanje saziva predsjednik na vlastiti poticaj ili na temelju odluke 2/3 članova Središnjeg odbora, te na zahtjev najmanje 1/3 svih ogranaka ABB-a i to u roku od 60 dana od primitka zahtjeva.

4. Ukoliko predsjednik odbije sazvati Sabor, saziva ga Središnji odbor ABB-a.

5. Sabor ABB-a može donositi odluke ako je nazočno najmanje 2/3 sabornika. Odluke su pravovoaljane kada za njih glasuje više od polovine nazočnih izaslanika.

Izbor predsjednika, dopredsjednika, glavnog tajnika i glavnog rizničara

Članak 24.

Predsjednika ABB-e bira Sabor ABB-e tajnim glasovanjem, većinom glasova svih članova na vrijeme od 4 godine. Predsjednik ABB-e predsjednik je Središnjeg odbora ABB-a po dužnosti.

Dopredsjednike, glavnog tajnika, glavnog rizničara, te ostale članove Središnjeg odbora bira Sabor ABB-e na prijedlog predsjednika ABB-e većinom glasova svih sabornika na vrijeme od 4 godine. Biraju se javnim glasovanjem.

Dužnost Glavnog tajnika

Članak 25.

Glavni tajnik se brine:

1. za rad Središnjeg odbora ABB-a

2. za rad ostalih Središnjih tijela ABB-a

3. kao i ostalo po naputku predsjednika.

Dužnost Glavnog rizničara

Članak 26.

Glavni rizničar brine o prihodima i rashodima ABB-a.

Podnosi prijedlog financijskog plana i zaključnog računa Predsjedništvu ABB-a.

Središnji odbor ABB-a

Članak 27.

Središnji odbor ABB-a najviše je političko i programsko tijelo ABB-a između dvaju zasjedanja Sabora.

Središnji odbor ABB-a čine:

1. predsjednik, dopredsjednici, glavni tajnik i rizničar ABB-a,

2. predsjednici svih županijskih, gradskih odnosno općinskih organizacija,

3. gradonačelnik, dogradonačelnik, župan, dožupan, općinski, gradski i županijski vijećnici

4. do 5 (pet) članova ABB-a koje na prijedlog predsjednika Stranke bira Sabor ABB-a.

Središnji odbor ABB-a mora se konstituirati u skladu sa Satutom najkasnije 60 dana od održavanja izbornog Sabora.

Djelokrug i ovlaštenja Središnjeg odbora ABB-a

Članak 28.

Na osnovi programskih dokumenata i Statuta donosi odluke i zaključke, te daje preporuke predsjedniku ABB-e, dopredsjednicima i glavnom tajniku ABB-a.

Središnji odbor ABB-a u svom djelokrugu:

1. donosi glavne i druge političke odluke

2. koordinira rad županijskih organizacija na provođenju politike i Programa Stranke

3. analizira i zauzima stajalište o aktualnim političkim pitanjima

4. osniva interesne odbore Stranke i koordinira njihov rad

5. osmišljava i organizira provođenje političkih i poslovnih aktivnosti Stranke

6. organizira i provodi kontakte Stranke s javnošću

7. radi na organiziranju Stranke

8. imenuje Nadzorni odbor i donosi Pravilnik o njegovom radu

9. imenuje Statutarnu komisiju i donosi Pravilnik o njegovom radu

10. donosi odluke o dodjeli priznanja

11. utvrđuje godišnji financijski plan i prihvaća zaključni račun

12. utvrđuje izmjene i dopune Programa i Statuta ABB-a i predlaže Saboru na prihvaćanje

13 obavlja sve ostale važne poslove, koji nisu u nadležnosti Sabora ABB-a i drugih tijela ABB-a

14. obavlja i druge poslove predviđene Satutom

15. djeluje prema poslovniku koji sam donosi.

Sazivanje Središnjeg odbora ABB-a i donošenje odluka

Članak 29.

Redovite sjednice Središnjeg odbora saziva po potrebi, a najmanje 2 (dva) puta godišnje, predsjednik ABB-a.

Predsjednik ABB-a saziva Središnji odbor:

1. na vlastitu inicijativu

2. na zahtjev 2/3 članova Središnjeg odbora

Središnji odbor može donositi odluke kada su na sjednici nazočne najmanje 2/3 njezinih članova, a odluke se donose natpolovičnom većinom nazočnih članova.

Nadzorni odbor ABB-a

Članak 30.

Nadzorni odbori je neovisno tijelo sastavljeno od 3 člana.

Podnosi izvješća Središnjem odboru i Saboru ABB-a, a oni ne mogu biti članovi drugih središnjih tijela.

Izvještaj o financijsko-materijalniom poslovanju koji se podnosi na odobrenje nadležnoj skupštini, vijeću, odnosno Saboru ABB-a, mora biti popraćen mišljenjem nadzornog odbora.

Ako nadzorni odbor općinske, gradske ili županijske organizacije nije izabran ili prestane djelovati iz bilo kojeg razloga, njegove ovlasti preuzima nadzorni odbor Središnjice ABB-a.

Njihov mandat traje 4 godine i može biti ponovljen.

Statutarna komisija ABB-a

Članak 31.

Satutarna komisija ABB-a je tijelo sastavljeno od 3 člana.

Ono brine o statutarnosti rada ABB-a.

Ocjenjuje da li su odluke i rad tijela i dužnosnika u suglasnosti sa statutom Stranke, zakonima i drugim propisima RH.

Mandat traje 4 godine i ne mogu istovremeno biti članovi drugih središnjih tijela, ali može biti ponovljen.

IZBOR I OPOZIV TIJELA ABB-a

*Izbor tijela*

Članak 32.

Način kandidiranja i postupak biranja određuje Središnji odbor, istodobno s donošenjem odluke o provođenju redovitih ili prijevremenih izbora za tijela Stranke, kad to Statutom nije posebno uređeno.

Sva tijela biraju se na vrijeme od 4 godine.

Svaki član ABB-a može birati i biti biran u tijela Stranke na svim razinama.

Izbor dužnosnika i članova tijela ABB-a obavlja se glasovanjem, u pravilu između više kandidata.

Na dužnost je izabran onaj kandidat, koji dobije natpolovičnu većinu glasova nazočnih članova tijela koje ga bira.

Kada je predloženo više kandidata, izabran je onaj koji dobije najveći broj glasova.

U postupku izbora dužnosnika ABB-a u kojima se bira samo jedan dužnosnik za izbor je potrebna natpolovična većina svih koji su pristupili glasovanju.

U postupku izbora dužnosnika ABB-a u kojem se bira više dužnosnika ili članova tijela ABB-a izabrani su oni kandidati koji su dobili najveći broj glasova.

U slučajevima razrješenja prije isteka mandata izabrani dužnosnici i članovi tijela ABB-a razrješuju se javnim glasovanjem.

Imenovanja na dužnosti ili u članstvo tijela ABB-a potvrđuju se javnim glasovanjem.

Tajnim glasovanjem bira se predsjednik ABB-a.

Predsjednici ostalih ogranaka, članovi Statutarne komisije, Nadzornog odbora i svi ostali biraju se javnim glasovanjem.

Opoziv tijela

Članak 33.

Opoziv pojedinih članova tijela Stranke ili tijela u cjelini te njihovu popunu (kada se stvore političko programski razlozi za to, a uvjetovani su neaktivnošću tijela u cjelini ili pojedinih članova) može izvršiti isključivo ono tijelo koje je te članove ili tijela izabralo, osim u slučajevima kada je to Statutom drukčije određeno.

USTROJSTVO ABB-a

AKCIJE BJELOVARSKO-BILOGORSKE

Članak 34.

ABB se ustrojava na teritorijalnom načelu, a organizacijski oblici ABB-a u pravilu slijede teritorijalni ustroj Republike Hrvatske, i sastoji se od stupnjeva ustoja:

– središnja tijela

– županijska organizacija ABB-a

– gradske i općinske organizacije odnosno temeljne organizacije.

TEMELJNE, OPĆINSKE, GRADSKE I ŽUPANIJSKE ORGANIZACIJE ABB

Status i osnivanje ogranka ABB-a

Članak 35.

Ogranak je temeljni organizacijski oblik ABB-a.

Članovi ABB-a u općinama odnosno gradovima gdje ne postoji ogranak ABB-a članovi su ogranka ABB-a u susjednoj jedinici lokalne samouprave.

Za osnivanje ogranka ABB-a potrebno je najmanje sedam članova ABB-a.

Ogranak ABB-a u skladu s odlukama nadležnih tijela i dužnosnika ABB-a djeluje samostalno na svom području.

Ogranci ABB-a, u skladu sa zakonom i odgovarajućim odlukama središnjih tijela ABB-a, samostalno vode svoje financijsko i materijalno poslovanje.

Tijela uprave u temeljnim ograncima ABB-a

Članak 36.

Tijela uprave u temeljnim ograncima ABB-a su: Skupština članova kao najviše tijelo i Izvršni odbor kao političko-izvršno provedbeno tijelo.

Skupština ogranka ABB-a

Članak 37.

Skupština ogranka ABB-a kao najviše programsko i izborno tijelo ogranka ABB-a:

1) donosi program rada ogranka za razdoblje između dviju skupština;

2) donosi pravila o radu ogranka;

3) bira i razrješuje predsjednika, jednog ili više dopredsjednika, tajnika i rizničara ogranka;

4) bira i razrješuje članove izvršnog odbora i nadzornog odbora ogranka;

5) odlučuje o prihvaćanju izvješća predsjednika ogranka o radu ogranka u razdoblju između dviju skupština;

6) donosi odluke o razrješenju članova izvršnog odbora ogranka na prijedlog predsjednika ogranka.

Skupštinu ogranka ABB-a čine članovi ogranka ABB-a.

Sazivanje skupštine ogranka ABB-a

Članak 38.

Skupštinu ogranka saziva predsjednik ogranka odnosno vršitelj dužnosti predsjednika ogranka ABB-a na osnovi odluke izvršnog odbora ogranka.

Izborna skupština ogranka održava se najmanje jednom tijekom četiri godine.

U slučaju da se izborna skupština ogranka ne održi u roku od četiri godine od dana održavanja prethodne izborne skupštine ogranka, izbornu skupštinu saziva predsjednik ABB-a.

Izvršni odbor ogranka ABB-a

Članak 39.

Izvršni odbor ogranka ABB-a je izvršno političko tijelo ogranka ABB-a.

Izvršni odbor ogranka sastoji se najmanje od 3 člana: predsjednika, tajnika i rizničara, koje bira Skupština.

Djelokrug poslova izvršnog odbora ogranka ABB-a

Članak 40.

Izvršni odbor ogranka ABB-a:

1) provodi odluke nadležnih tijela i dužnosnika ABB-a;

2) provodi odluke skupštine ogranka ABB-a;

3) donosi pravilnike te druge opće i pojedinačne akte iz svoje nadležnosti;

4) za skupštinu ogranka priprema prijedlog programa rada ogranka ABB-a u razdoblju između dviju skupština te prijedloge odluka i drugih akata iz nadležnosti skupštine ogranka ABB-a;

5) donosi odluku o osnivanju i organizira osnivačku skupštinu mjesnog ogranka na svojem području te imenuje jednog člana izvršnog odbora ogranka za stalnu suradnju s mjesnim ogrankom;

Izvršni odbor ogranka ABB-a sastaje se najmanje jedanput u 2 mjeseca.

Predsjednik ogranka ABB-a

Članak 41.

Predsjednik ogranka ABB-a neposredno upravlja radom ogranka ABB-a i obavlja sljedeće poslove:

1) predstavlja ogranak ABB-a;

2) saziva i vodi sjednice izvršnog odbora ogranka i izvješćuje izvršni odbor ogranka o radu između dviju sjednica;

3) određuje prijedlog dnevnog reda sjednica izvršnog odbora ogranka u dogovoru s dopredsjednicima i tajnikom ogranka ABB-a;

4) provodi odluke skupštine ogranka i izvršnog odbora ogranka;

5) izvješćuje članove izvršnog odbora o aktima koje dobiva od nadležnih tijela i dužnosnika ABB-a;

6) skrbi za provođenje odluka nadležnih tijela i dužnosnika ABB-a;

7) saziva skupštinu ogranka na kojoj podnosi izvješće o radu ogranka između dviju skupština,

8) predlaže skupštini ogranka razrješenje dužnosnika i članova izvršnog odbora ogranka ABB-a;

9) surađuje s predstavnicima ABB-a u tijelima predstavničke i izvršne vlasti na razini općine odnosno grada;

10) saziva konstituirajuću sjednicu nadzornog odbora ogranka

11). Predsjednik ogranka ABB-a predsjednik je Izvršnog odbora ogranka ABB-a po dužnosti.

Ako predsjednik ogranka ABB-a prestane obnašati svoju dužnost tijekom razdoblja svog mandata iz bilo kojeg razloga, izvršni odbor ogranka ABB-a bira vršitelja dužnosti predsjednika ogranka ABB-a.

Tajnik ogranka ABB-a

Članak 42.

Tajnik ogranka ABB-a:

1) u dogovoru s predsjednikom i dopredsjednicima ogranka ABB-a priprema sjednice izvršnog odbora;

2) rukovodi radom službenika ogranka ABB-a;

3) skrbi o arhivi ogranka ABB-a;

4) sudjeluje u pripremi skupštine ogranka ABB-a;

5) provodi upute predsjednika ogranka ABB-a;

6) vodi zapisnik na sjednicama izvršnog odbora ogranka ABB-a.

Nadzorni odbor ogranka ABB-a

Članak 43.

Nadzorni odbor ogranka ABB-a čine 3 člana koje bira skupština ogranka ABB-a.

Konstituirajuću sjednicu nadzornog odbora ogranka ABB-a, na kojoj se bira predsjednik nadzornog odbora ogranka ABB-a i donosi poslovnik o radu, saziva predsjednik ogranka ABB-a u roku od 30 dana od dana održavanja izborne skupštine ogranka.

Nadzorni odbor ogranka ocjenjuje da li su odluke i rad dužnosnika i tijela ogranka u suglasnosti sa zakonima i drugim propisima Republike Hrvatske, te da li se sredstvima ogranka raspolaže zakonito, uredno i namjenski.

Svi dužnosnici i tijela ogranka ABB-a dužna su na zahtjev nadzornog odbora dati na uvid sve dokumente iz područja svojeg djelovanja.

Nadzorni odbor ogranka ABB-a neposredno je odgovoran skupštini ogranka ABB-a kojoj predsjednik nadzornog odbora ogranka podnosi izvješće o radu.

Članstvo u nadzornom odboru ogranka isključuje obnašanje ostalih dužnosti i članstvo u ostalim tijelima ogranka ABB-a.

OPĆINSKA ORGANIZACIJA ABB-a

*Osnivanje općinske organizacije ABB-a*

Članak 44.

Na području općine djeluje općinska organizacija ABB-a koju čine svi temeljni ogranci ABB-a s područja općine.

Ustrojstvo općinske organizacije

Članak 45.

Općinsku organizaciju ABB-a vodi Općinski odbor ABB-a koji se sastoji od najmanje predsjednika, dopredsjednika, tajnika i rizničara.

Općinski odbor ABB-a bira Skupština dotične općinske organizacije na mandat od 4 godine.

Općinski odbor ABB-a iz svojih redova bira Predsjedništvo od 5 članova, kao svoje provedbeno tijelo.

Djelokrug poslova općinske organizacije

Članak 46.

Općinski odbor ABB-a vodi provedbu politike ABB-a u sadržaju i duhu programskog načela i Statuta ABB-a.

Općinski odbor ABB-a djeluje prema Poslovniku. Poslovnik mora biti u skladu sa Statutom ABB-a.

ŽUPANIJSKA ORGANIZACIJA ABB-a

Ustrojstvo županijske organizacije ABB-a

Članak 47.

Županijska organizacija ABB-a ustrojava se na području županije.

Tijela županijske organizacije ABB-a ustrojit će se prema Statutu ABB-a.

Tijela županijske organizacije ABB-a su:

– Županijska skupština ABB-a,

– Županijsko vijeće ABB-a,

– Županijski nadzorni odbor ABB-a

– Županijska statutarna komisija ABB-a.

Središnji obor ABB-a saziva i organizira osnivačku skupštinu županijske organizacije ABB-a.

Županijska organizacija ABB-a, u skladu s odlukama nadležnih tijela i dužnosnika ABB-a, djeluje samostalno na svojem području.

Županijska skupština ABB-a

Članak 48.

Županijska skupština ABB-a najviše je programsko i izborno tijelo ABB-a za područje županije.

Županijsku skupštinu ABB-a čine:

• članovi županijskog vijeća ABB-a

• članovi županijske statutarne komisije

• članovi županijskog nadzornog odbora

• svi članovi ABB-a koji su izabrani za članove županijske skupštine županije;

• svi članovi ABB-a koji su izabrani za vijećnike u općinskim i gradskim vijećima na području županije;

• predstavnici ogranka koje bira izvršni odbor ogranka ABB-a.

Županijsko vijeća ABB-a

Članak 49.

Županijsko vijeće ABB-a je izvršno političko tijelo županijske organizacije ABB-a.

Županijsko vijeće ABB-a čine predsjednik, jedan ili više dopredsjednika, tajnik, rizničar i 7–19 članova koje je izabrala županijska skupština, zastupnici ABB-a u Hrvatskom saboru izabrani s područja županije, župan te predsjednik županijskog vijeća MABB-a.

Broj dopredsjednika županijskog vijeća ABB-a i broj članova županijskog vijeća ABB-e koji se neposredno izabiru na županijskoj skupštini ABB-a određuje se pravilima o radu županijske organizacije ABB-a.

INTERESNI ORGANIZACIJSKI OBLICI ABB-a

*Mladi ABB-a*

Članak 50.

Mladi Akcije bjelovarsko bilogorske (MABB) su interesni organizacijski oblik ABB-a u koji se uključuju članovi ABB-a do 30 godina starosti.

U rad MABB-a mogu se uključivati i osobe s navršenih 16 godina starosti, bez prava odlučivanja.

Član ABB-a koji je upisan u središnju evidenciju članstva ABB-a postaje član MABB-a upisom u knjigu članstva MABB-a, ako ispunjava pretpostavku iz stavka 1. ovoga članka.

MABB ima Pravila o radu MABB-a i Program rada MABB-a koji moraju biti u skladu sa Statutom ABB-a.

Drugi interesni organizacijski oblici ABB-a

Članak 51.

Članovi ABB-a mogu se uključivati i u druge interesne organizacijske oblike ABB-a (žene, studenti, zeleni, umirovljenici i sl.).

Djelovanje interesnih organizacijskih oblika ABB-a mora biti u skladu sa Statutom ABB-a.

Predsjednik može posebnim aktom detaljnije odrediti prava i obveze interesnog organizacijskog oblika ABB-a.

Zastupljenost spolova u tijelima ABB-a

Članak 52.

Prijedlozi predsjednika ABB-a za tijela ABB-a ne mogu sadržavati više od 2/3 kandidata istog spola u odnosu na ukupan broj članova tijela.

Predlagatelji kandidata za ostala tijela ABB-a dužni su se, sukladno objektivnim mogućnostima, pridržavati odredbe stavka 1. ovog članka.

MANDAT IZABRANIH TIJELA

*Trajanje mandata*

Članak 53.

Članovi svih izabranih tijela ABB-a i izabrani dužnosnici ABB-a biraju se na razdoblje od 4 godine.

Funkcionalna organizacija – povjerenik

Članak 54.

Ako na nekom području nije uspostavljen ogranak, ili je ranije postojeći temeljni, općinski i gradski ogranak ili organizacija raspuštena, a ukoliko isto nije ustrojeno Središnji odbor će imenovati povjerenika sa zadaćom da aktivira članstvo i obavi Statutom predviđenu proceduru za njezinu uspostavu, odnosno obnovu.

KLUBOVI ZASTUPNIKA, KLUBOVI ČLANOVA SKUPŠTINE ODNOSNO KLUBOVI VIJEĆNIKA ABB-a

*Osnivanje i djelovanje klubova ABB-a u predstavničkim tijelima*

Članak 55.

Zastupnici ABB-a u Hrvatskom saboru, članovi ABB-a u županijskoj skupštini, vijećnici ABB-a u vijećima jedinica lokalne ili mjesne samouprave radi skladnijeg i efikasnijeg političkog djelovanja osnivaju klub zastupnika ABB-a, klub članova ABB-a u županijskoj skupštini odnosno klub vijećnika ABB-a u jedinicama lokalne ili mjesne samouprave.

Klubovi u predstavničkim tijelima jedinica lokalne ili mjesne samouprave mogu se formirati i kao zajednički s klubovima drugih političkih stranaka.

SREDSTVA ZA RAD I POSLOVANJE ABB-a

*Stjecanje sredstava i članarina*

Članak 56.

ABB-a stječe prihode od članarina, dobrovoljnih priloga, izdavačke djelatnosti, prodaje propagandnog materijala, organizacije stranačkih manifestacija, državnog proračuna, proračuna jedinica lokalne samouprave i uprave i drugih propisima dozvoljenih izvora.

Središnji odbor ABB-a donosi Odluku o članarini ABB-a.

Predsjednik ABB-a i Glavni rizničar dostavlja završne obračune Nadzornom odboru i Središnjem odboru ABB-a radi informiranja o poslovanju i imovinskom stanju.

ADMINISTRATIVNO TEHNIČKO POSLOVANJE

*Tajništvo ABB-a*

Članak 57.

Tajništvo obavlja ogranizacijske, administrativne, pravne, komercijalne, knjigovodstvene, blagajničke i ostale stručne i tehničke poslove potrebne za funkcioniranje ABB-a i njezinih središnjih tijela.

Tajništvom rukovodi glavni tajnik.

Za obavljanje naprijed navedenih poslova u pravilu se može zaposliti odgovarajući broj stručnih ljudi.

STATUT I DRUGI AKTI STRANKE

*Statut*

Članak 58.

Statut je najviši normativni akt kojim se uređuje unutarnji ustroj i upravljanje u Stranci. Statut se donosi u postupku propisanim ovim Statutom.

Donošenje Statuta

Članak 59.

Postupak donošenja Statuta te njegovih izmjena i dopuna mogu pokrenuti članovi i/ili tijela Stranke.

Prijedlozi u smislu stavka 1. ovog članka dostavljaju se Središnjem odboru ABB-a koje je dužno očitovati se o svakom prijedlogu i o tome izvijestiti predlagatelja.

Način prestanka ABB-a i raspodjela njegove imovine

Članak 60.

ABB prestaje djelovati na način utvrđen zakonom.

ABB može prestati djelovati ako to odluči Sabor stranke na način propisan čl. 33. Statuta.

Nakon prestanka djelovanja sva imovina ABB-a pripada Caritasu sv. Antuna Padovanskog u Bjelovaru.

PRIJELAZNE I ZAVRŠNE ODREDBE

*Stupanje na snagu Statuta ABB-a*

Članak 61.

Ovaj Statut stupa na snagu danom donošenja i primjenjuje se odmah. Ovaj Statut bit će objavljen u »Narodnim novinama« ili u jednom od javnih glasila.

Bjelovar, 27. svibnja 2015.

Predsjednica ABB-a
Zdenka Henc, dipl. ing., v. r.

59 29.05.2015 Statut Akcije bjelovarsko-bilogorske

59 29.05.2015 Statut Akcije bjelovarsko-bilogorske

59 29.05.2015 Statut Akcije bjelovarsko-bilogorske

59 29.05.2015 Statut Akcije bjelovarsko-bilogorske